Απόφαση της Επιτροπής

της 19ης Απριλίου 2001

σχετικά με αίτηση εξαίρεσης που υπέβαλε το Λουξεμβούργο βάσει του άρθρου 8 παράγραφος 2 στοιχείο γ) της οδηγίας 70/156/ΕΟΚ του Συμβουλίου για την προσέγγιση των νομοθεσιών των κρατών μελών όσον αφορά την έγκριση τύπου μηχανοκίνητων οχημάτων και των ρυμουλκουμένων τους

[κοινοποιηθείσα υπό τον αριθμό Ε(2001) 1096]

(Το κείμενο στη γαλλική γλώσσα είναι το μόνο αυθεντικό)

(2001/344/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/156/ΕΟΚ του Συμβουλίου, της 6ης Φεβρουαρίου 1970, για την προσέγγιση των νομεθεσιών των κρατών μελών σχετικά με την έγκριση τύπου των μηχανοκίνητων οχημάτων και των ρυμουλκουμένων τους(1), όπως τροποποιήθηκε τελευταία από την οδηγία 2000/40/ΕΚ του Ευρωπαϊκού Κοινοβουλίου και του Συμβουλίου(2), και ιδίως το άρθρο 8 παράγραφος 2 στοιχείο γ),

Εκτιμώντας τα ακόλουθα:

(1) Η αίτηση εξαίρεσης που υπέβαλε το Λουξεμβούργο στις 21 Ιουλίου 2000, και παρέλαβε η Επιτροπή στις 27 Ιουλίου του 2000, περιείχε τα στοιχεία που απαιτούνται βάση του άρθρου 8 παράγραφος 2 στοιχείο γ) της οδηγίας 70/156/ΕΟΚ. Η εν λόγω αίτηση αφορά την εκγατάσταση εξοπλισμού υγραερίου (LPG) σε τρεις τύπους οχημάτων της κατηγορίας Μ1.

(2) Είναι βάσιμοι οι επικαλούμενοι στην αίτηση λόγοι δηλαδή ότι αυτές οι εγκαταστάσεις δεν πληρούν τις απαιτήσεις των σχετικών οδηγιών, σχετικά με την προσέγγιση των νομοθεσιών των κρατών μελών όσον αφορά τη λήψη μέτρων κατά της ατμοσφαιρικής ρύπανσης από τις εκπομπές των μηχανοκίνητων οχημάτων(3), όπως τροποποιήθηκε τελευταία από την οδηγία 1999/102/ΕΚ της Επιτροπής(4) και της οδηγίας 70/221/ΕΟΚ του Συμβουλίου, της 20ής Μαρτίου του 1970, για την προσέγγιση των νομοθεσιών των κρατών μελών που αναφέρονται στις δεξαμενές υγρών καυσίμων και τις διατάξεις οπίσθιας προφυλάξεως των οχημάτων με κινητήρα και των ρυμουλκουμένων τους(5), όπως τροποποιήθηκε τελευταία από την οδηγία 2000/8/ΕΚ του Ευρωπαϊκού Κοινοβουλίου και του Συμβουλίου(6).

(3) Πραγματοποιήθηκαν οι δοκιμές σύμφωνα με τις προαναφερόμενες οδηγίες κατά τις οποίες χρησιμοποιήθηκαν ως καύσιμο τόσο βενζίνη όσο και υγραέριο και οι οριακές τιμές τηρούνται και με τα δύο είδη καυσίμου. Διαπιστώθηκε ότι οι παρατηρηθείσες εκπομπές ρύπων είναι χαμηλότερες με υγραέριο και, κατά συνέπεια, εξασφαλίζεται η ισοδύναμη προστασία του περιβάλλοντος.

(4) Για να εξασφαλιστεί το επίπεδο ασφάλειας που παρουσιάζουν τα οχήματα σε λειτουργία, τα κράτη μέλη μπορούν να πραγματοποιούν, περιοδικά, δοκιμές στεγανότητας της εγκατάστασης υπό πίεση τουλάχιστον ίση προς την πίεση λειτουργίας.

(5) Οι σχετικές κοινοτικές οδηγίες θα τροποποιηθούν προκειμένου να επιτρέψουν την κατασκευή οχημάτων που τροφοδοτούνται με υγραέριο.

(6) Η επιτροπή για την προσαρμογή στην τεχνική πρόοδο, η οποία έχει συσταθεί με βάση την οδηγία 70/156/ΕΟΚ, συμφωνεί με το μέτρο που προβλέπει η παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται η αίτηση του Λουξεμβούργου όσον αφορά την παραγωγή και τη διάθεση στην αγορά τριών τύπων οχημάτων κατηγορίας Μ1 όπου χρησιμοποιείται ως καύσιμο υγραέριο.

Άρθρο 2

Η παρούσα απόφαση απευθύνεται στο Μεγάλο Δουκάτο του Λουξεμβούργου.

Βρυξέλλες, 19 Απριλίου 2001.

Για την Επιτροπή

Erkki Liikanen

Μέλος της Επιτροπής

(1) ΕΕ L 42 της 23.2.1970, σ. 1.

(2) ΕΕ L 203 της 10.8.2000, σ. 9.

(3) ΕΕ L 76 της 6.4.1970, σ. 1.

(4) ΕΕ L 334 της 28.12.1999, σ. 43.

(5) ΕΕ L 76 της 6.4.1970, σ. 23.

(6) ΕΕ L 106 της 3.5.2000, σ. 7.